ועדת הכלכלה, כנסת 19, פרוטוקול מספר 37, 2013-06-25 10:00

אבישי ברוורמן: רבותיי, בוקר טוב.

אבישי ברוורמן: הדיון היום הוא לגבי החלת דין רציפות על חוק הגנת הצרכן (ביטול עסקה לתקופה קצובה), התשע"ב, של חבר הכנסת איתן כבל, חברת הכנסת אורית זוארץ שאיננה בכנסת, חברת הכנסת מירי רגב, חבר הכנסת רוני בר-און שאיננו בכנסת, חברת הכנסת אנסטסיה מיכאלי שאיננה בכנסת, חבר הכנסת ניצן הורוביץ וחבר הכנסת אופיר אקוניס.

<אתי בנדלר: אופיר אקוניס, אדוני, יימחק מהצעת החוק בהיותו סגן שר.

אבישי ברוורמן: אנחנו ניתן למר כבל.

אבישי ברוורמן: אני רק רוצה להבהיר שהדיון היום הוא טכני ברובו.

אבישי ברוורמן: אנחנו לא פותחים פה את הנושאים של קלאב הוטל ודברים אחרים שיעלו ברגע שנתחיל את הדיונים.

אבישי ברוורמן: יהיה רק הנושא הטכני על-מנת שנוכל להעביר את זה.

אבישי ברוורמן: חבר הכנסת כבל, בבקשה.

איתן כבל: בוקר טוב, אדוני היושב-ראש, ידידי חבר הכנסת אבישי ברוורמן.

איתן כבל: אני מודה לך שנענית לבקשתי.

איתן כבל: אני ביקשתי החלת דין רציפות על חוק שהנחתי בקדנציה הקודמת.

איתן כבל: זאת הצעת חוק הגנת הצרכן (תיקון מס' 36) (ביטול עסקה לתקופה קצובה), 2012.

איתן כבל: אני אוסיף ואומר שנעניתי לבקשה.

איתן כבל: אני רוצה להזכיר שבקדנציה הקודמת התווספו להצעת החוק 2 נושאים מרכזיים, האחד במסגרת הצעת חוק של חבר הכנסת יואל חסון.

איתן כבל: אני יכול לומר לכם שהצעת החוק כפי שמנוסחת היום לא דורשת שום תוספות, אפשר להכניס פנימה כמעט כל נושא או כל נושא כיוון שמלכתחילה היא נכתבה במסגרת רחבה.

איתן כבל: לא ידעתי ולא רציתי לסגור את עצמי מראש לאיזה נושאים ייכנסו או לא ייכנסו פנימה.

איתן כבל: הדבר השני הוא שמשרד המשפטים דרך יואל חסון וחברי כנסת נוספים ביקשו להוסיף את כל פרשת קלאב הוטל.

איתן כבל: החלטתי להניח את הבקשה להחלת דין רציפות כששני הנושאים האלה הם חלק בלתי נפרד מהצעת החוק, כדי שנמשיך ונדון בה להכנה לקריאה שנייה ושלישית.

אבישי ברוורמן: כך יהיה.

איתן כבל: אני מודה לך.

איתן כבל: אתה רוצה שאני אקריא את המכתב?

אבישי ברוורמן: אתי, יש צורך לקרוא, או שזה מספיק?

<אתי בנדלר: לא.

<אתי בנדלר: מספיק לדעתי מה שאמרת.

<אתי בנדלר: אני רק אעיר לחלק הפרוצדוראלי.

<אתי בנדלר: הישיבה של ועדת הכלכלה עכשיו היא בהתאם לחוק רציפות הדיון בהצעות החוק, התשנ"ג 1993, שמדבר על הפרוצדורה להחלת דין רציפות על הצעת חוק שבכנסת היוצאת התקבלה בקריאה ראשונה.

<אתי בנדלר: אותה כנסת יוצאת לא הספיקה להשלים את הטיפול בהצעת החוק, קרי לקבלה בקריאה השנייה והשלישית.

<אתי בנדלר: הפרוצדורה היא קודם כל דיון בוועדה והחלטה של הוועדה.

<אתי בנדלר: אם הוועדה מחליטה שהיא מבקשת להחיל דין רציפות על הצעת החוק, הנושא מועבר למליאה.

<אתי בנדלר: אנחנו מניחים את ההחלטה הזאת במליאה, כשלכל סיעה מסיעות הבית יש אפשרות במשך שבועיים להודיע על התנגדותן להחלת דין הרציפות.

<אתי בנדלר: לאחר שבועיים הכנסת רשאית להצביע ולהחליט אם להחיל או לא להחיל דין רציפות.

<אתי בנדלר: משהכנסת מחליטה להחיל דין רציפות, רואים את ההצעה כאילו התקבלה פעם נוספת בקריאה הראשונה.

<אתי בנדלר: זה חוזר לוועדה שדנה באותה הצעת חוק בכנסת היוצאת.

<אתי בנדלר: הוועדה רשאית להחליט מאיזה שלב היא ממשיכה את הדיון בהצעת החוק.

איתן כבל: אני אתפרץ, ברשותך, לדברייך.

איתן כבל: אני לא סתם נכנס פנימה.

איתן כבל: אני רוצה להבהיר למי שצופה בנו ולמי שנמצא כאן, שהוועדה סוברנית להתחיל כאילו זה ירד אחרי קריאה ראשונה.

איתן כבל: שלא יהיה מאן דהוא שיחשוב שזאת ההמשכיות מאיפה שסיימנו בפעם הקודמת.

איתן כבל: חשוב להדגיש.

<אתי בנדלר: אני מודה לאדוני שהתפרץ לדבריי, כי זה בדיוק מה שרציתי להגיד עכשיו וחסכת לי.

<אתי בנדלר: היה מקום להצהרתו של חבר הכנסת כבל.

איתן כבל: הנוסח הסופי שהסתיים בפעם הקודמת לא מקובל עלי.

אבישי ברוורמן: ברור שהכל פה פתוח.

<אתי בנדלר: ברור שהכל פתוח.

<אתי בנדלר: היו החלטות שלא קיבלו את אישור המליאה, כמו החלטת הפיצול.

<אתי בנדלר: אנחנו חוזרים לנקודת המוצא.

<אתי בנדלר: נקודת המוצא היא נוסחה של הצעת החוק כפי שפורסם ברשומות בקובץ הצעות חוק.

<אתי בנדלר: אם וכאשר הכנסת תחליט להחיל דין רציפות והנושא יחזור לדיון בוועדה, אנחנו נסקור בפני הוועדה את כל ההתפתחויות שהיו בקשר לעניין.

אבישי ברוורמן: אני מודה למשנה ליועץ המשפטי של הכנסת, הגברת בנדלר.

אבישי ברוורמן: מבחינתי הנושא הזה יקבל את כל הדחיפות.

אבישי ברוורמן: הוא יעבור בצורה הכוללת, כולל סעיפים שחבר הכנסת כבל הזכיר לגבי קלאב הוטל ומכוני כושר.

<אתי בנדלר: לגבי יחידות נופש בכלל.

אבישי ברוורמן: אני מקבל את ההערה.

אבישי ברוורמן: נרשמו פה עו"ד שוש רבינוביץ מאיגוד לשכות המסחר ורותי חבקין, יושבת –ראש ארגון בעלי יחידות נופש.

אבישי ברוורמן: אני רק מודיע שאני לא אכנס פה לעצם הדיון.

אבישי ברוורמן: הדיון הזה יהיה בוועדה, לכן רק אמרתי אם יש הערות טכניות.

אבישי ברוורמן: אם לא, אני אעבור להצבעה כדי להחיש את התהליך.

<חנה טירי: אני רוצה לומר מה עמדת הממשלה בנוגע להחלת דין רציפות.

<חנה טירי: הממשלה תומכת בהחלת דין רציפות.

<חנה טירי: היא מבקשת שנדון במסגרת הצעת החוק הזאת גם בתחום יחידות הנופש.

<חנה טירי: אנחנו חושבים שזאת הצעת חוק חשובה מעין כמוה, כשהמטרה שלה בגדול היא להסיר חסמים ולהסיר כבילה של צרכן לחוזים שהם חוזים ארוכי טווח.

<סוזנה רבינוביץ: אני סברתי שאם וכאשר נדון מהותית יהיה לי הרבה מה להגיד.

<סוזנה רבינוביץ: אני אגיד את זה בפעם הבאה.

<סוזנה רבינוביץ: אנחנו באיגוד סבורים שחייבים להכניס את האיזונים הראויים.

אבישי ברוורמן: חבר הכנסת כבל, אני מאוד מאוד מודה לך.

איתן כבל: אני מודה לך.

אבישי ברוורמן: אני מודה לחבר הכנסת שמולי.

<אתי בנדלר: הצבעה, אדוני, על החלת דין רציפות.

אבישי ברוורמן: מי בעד?

אבישי ברוורמן: בעד – פה אחד

אבישי ברוורמן: נמנעים – אין

אבישי ברוורמן: אני מודה לכם, תודה רבה.